Asikliese karbeenkomplekse maak eerste opslae in goudstormloop | LitNet
Die eerste karbeenkomplekse van goud is reeds in 1971 deur Bonati en Minghetti gerapporteer. Verdere ontwikkelings na die 1980’s was stadig. Sedert 2007, toe die belangstelling in goudchemie reeds geweldig toegeneem het – en kort daarna amper dol geraak het – is die oorspronklike tipe asikliese diaminokarbeenkomplekse (ADK-komplekse) van goud weer te voorskyn gehaal, aangepas, beter gekarakteriseer en gebruik in teoretiese studies, luminessensie-ondersoeke, reaksies onder ongewone, hoë-energietoestande, stoïchiometriese omsettings, enkelkristalstudies en katalitiese reaksies waarin die goudatoom as reaktiewe sentrum optree. Die katalitiese ondersoeke konsentreer aanvanklik op chemo- en regioselektiewe transformasies, maar bereik uiteindelik ’n hoogtepunt met uiters suksesvolle enantioselektiewe sikliserings van geselekteerde alkynverbindings, waarin eers dikernige katalisatore en uiteindelik selfs monokernige ADK-goudkomplekse gebruik word. Sekere ADK-ligande beïnvloed die metaal elektronies en terselfdertyd stel dit die katalisator in staat om chirale inligting gedurende die aktiveringsproses optimaal aan die substraat oor te dra. In die lig van al hierdie inligting word nuwe voorstelle vir verdere ondersoek hier gemaak.
Trefwoorde: asikliese karbeenkomplekse van goud; geometriese isomere; kristalstrukture; homogene katalise; 1,6-enyne; enantioselektiewe reaksies; fotofisika; luminessensie; sigma-donorligande
Klik hier om die volledige artikel in PDF-formaat te lees
Ontvang: 11 Oktober 2012